Na Županijskom sudu u Osijeku nastavljeno je suđenje braći Zdravku i Zoranu Mamiću, bivšem direktoru Dinama Damiru Vrbanoviću i porezniku Milanu Pernaru za izvlačenje novca iz Dinama. Svjedoči reprezentativac Dejan Lovren.







Na glavnoj raspravi Lovren je ustvrdio kako se ne sjeća točno kada je potpisao aneks ugovora o podjeli transfernog obeštećenja u slučaju prelaska iz GNK Dinama u neki drugi klub, ali sigurno daleko ranije nego 2009., i to nedugo nakon potpisivanja ugovora o profesionalnom igranju s Dinamom 2007.



Budući da je tijekom Lovrenova svjedočenja okrivljeni Zdravko Mamić počeo glasno komentirati dio Lovrenova iskaza, predsjednik Sudskog vijeća Darko Krušlin, sukladno upozorenju s posljednje rasprave u srpnju, udaljio ga je iz sudnice do završetka dokaznog postupka.











U nastavku suđenja zamjenik ravnateljice USKOK-a Tonči Petković ustvrdio je kako je svjedok Lovren odstupio od svoga iskaza danog u Uskoku, u veljači 2016. Tada je rekao da je aneks potpisao dva-tri mjeseca prije odlaska u francuski Lyon, u siječnju 2010., s kojim je tada sklopio profesionalni ugovor, odnosno da je aneks o podjeli transfera potpisao otprilike u rujnu ili listopadu 2009.



Nakon Mamićeva izlaska iz sudnice Lovren je nastavio s davanjem iskaza, u kojem je naveo da je 2009. ponovno potpisao aneks ugovora o podjeli transferne odštete, koji je prvobitno potpisan 2007., samo s izmijenjenim tekstom.



Odstupanjem od iskaza u istrazi Uskok je ocijenio i dio Lovrenovog svjedočenja u kojem je naveo kako je u trenutku kada mu je isplaćen njegov dio transfera, u ožujku 2011. godine, o čemu ga je obavijestila tajnica Peras, bio u Hrvatskoj, te da je otvorio račun u Erste banci.



Izvijestio je kako je novac od transfera proslijedio Zoranu Mamiću, koji ga je zamolio za zajam, obrazlažući to potrebama poslovnih ulaganja, te da mu je, nakon što je dobio sredstva, novac i posudio.



Uskok je reagirao i na Lovrenovu tvrdnju da u porukama menadžeru Nikky Arturu Vuksanu preko mobilnih aplikacija, nije komentirao istragu koja se vodi protiv Mamića, te mu predočio poruku Vuksanu iz 2015. godine, u kojoj navodi: "A kada Vam svima dođe situacija do grla u vezi sranja sa Zdravkom i onih iz prošlosti, onda Dejane budi dobar i izvuci nas".



U nastavku glavne rasprave očekuje se svjedočenje Lovrenovih roditelja, majke Silve i oca Saše Lovrena. Uz Luku Modrića, Lovren je jedan od ključnih svjedoka na ovome suđenju jer su Mamići preko njihovih transfera izvlačili novac iz Dinama.



Nakon što je nedavno nepoznati napadač kod Tomislavgrada pucao na Zdravka Mamića, pojačane su mjere sigurnosti ispred Županijskog suda i u sudnici.